લાગણીઓ, યાદો, સુખદ ક્ષણો પણ ભરી શકાતી હોત તો… તો હું મારા હાથમાં તે એકવાર લગાવેલી એ મહેંદીની સુવાસ, નજીક આવતા અથડાતા તારા ગરમ શ્વાસનો સ્પર્શ, પથારીમાં સેવેલા તારા પડખાની હુંફ, તારી સાથે ગાળેલા ચોમાસાની ભીનાશ… એકબીજાનો હાથ પકડીને ચાલેલા શાંત રસ્તે એ પગરવ અને પડછાયા… રાતો જાગીને કરેલા ઉજાગરા અને એની વાતોના સંવાદો, શરૂઆતમાં કરેલા તારા મીઠા ગુસ્સા, થોડા રીશામણા થોડા મનામણાં, થોડા પુરા ને થોડા અધૂરા વાયદા, પાંચ વર્ષના સહજીવનની તારી સાથે ગાળેલી એવી કેટલીયે ક્ષણો સાથે લઇ જાત… હશે… સુટકેશ ભરતા ભરતા હું પણ આખે આખી ભરાઈ ગઈ છું, સિંદુરની ડબ્બી બંધ કરી એની સાથે મારા તૂટેલા સપના પણ એમાં બંધ કરી દીધા અને શક્ય એટલા જોરથી ડબ્બી વાસી દીધી કે બેમાંથી એકેય મારી નજર સામે ફરી ના ડોકાય…. . મંગલસુત્રને ગળામાંથી ઉતારી બોક્ષમાં મુક્યું ત્યારે આખે આખો નિષ્ફળ સબંધ નો ઓથાર તમારા પરથી મેં ઉતારી નાંખ્યો હોય એવું મને લાગ્યું.